શિવ એટલે સ્વયંસિદ્ધ, સ્વયં પ્રકાશી કે કલ્યાણક, વૈદિક સનાતન ધર્મનો અમર સંદેશ છે - તન્મે મન : શિવ સંકલ્પમસ્તુ. જેનો સરળ અર્થ થાય છે - હે ભગવાન મારા મનને કલ્યાણથી ભરી દો. વૈદિક સનાતન ધર્મમાં ઋષિ-મુનિઓએ સાર્થક શિવસંકલ્પથી આરંભાતી ભૌતિક શિવમંદિરો કે અન્ય સંપ્રદાયોની યાત્રાને પ્રતીકાત્મક રીતે સમાજમાં માર્ગદર્શિત કરેલી છે. આ યાત્રાથી કે ભક્તિભાવથી જીવનયાત્રાનાં અસ્તિત્વને સુરેખિત કરવાના સંસ્કાર સાંપડે છે. શિવજીની ઉપાસનાથી શિવસંકલ્પની શીખ મળે છે અને તેને આત્મસાત્ કરવામાં આવે તો જીવનની સાર્થકતા સધાય તેવી માર્ગદર્શિકાઓ દૃષ્ટાઓએ પ્રચલિત કરેલી છે.